SET ปิดพุ่ง 12 จุด รับแรงหนุน SCB-กลุ่มแบงก์ ดันแวลู่ทะลัก 1.4 แสนลบ. นิวไฮรอบ 4 เดือน
SET ปิดพุ่ง 12 จุด รับแรงหนุนหุ้น SCB - กลุ่มแบงก์ ดันแวลู่ทะลัก 1.4 แสนลบ. นิวไฮรอบ 4 เดือน หลัง SCB ประกาศปรับโครงสร้างธุรกิจครั้งใหญ่ สำหรับแนวโน้มตลาดสัปดาห์หน้าแกว่ง sideway up ให้แนวรับ 1,620 จุด แนวต้าน 1,650 จุด
23 ก.ย. 2564

นายกิจพล ไพรไพศาลกิจ ผู้อำนวยการฝ่ายวิเคราะห์หลักทรัพย์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ภาพรวมปรับขึ้นตาม Sentiment เก็งกำไรกลุ่มแบงก์ หลังจาก SCB ประกาศปรับโครงสร้างธุรกิจครั้งใหญ่ จึงคาดการณ์ว่าแบงก์ใหญ่จะปรับโครงสร้างในลักษณะเดียวกัน ทำให้ Valuation ภาพรวมกลุ่มแบงก์ดีขึ้น ส่วนกลุ่มไฟแนนซ์และบัตรเครดิตรับแรงกดดันจากคาดการณ์ว่าการแข่งขันจะรุนแรงขึ้น หลังจากแบงก์ใหญ่หันมาโฟกัสธุรกิจสินเชื่อจำนำทะเบียนรถ สินเชื่อไม่มีหลักประกันและบัตรเครดิตทำให้ราคาหุ้นปรับลงมา
นอกจากนี้ยังมีแรงเก็งกำไรในหุ้นขนาดกลางและเล็กในลักษณะแบ่งขายทำกำไรในช่วงตลาดปรับตัวได้ดี
ขณะที่ปัจจัยต่างประเทศก็เป็นบวกจากการที่ธนาคารกลางสหรัฐ(เฟด) ส่งสัญญาณทยอยปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ไปเสร็จสิ้นในกลางปี 2565 คาดว่าจะเริ่มในเดือน ต.ค. – พ.ย. 2564 โดยลดวงเงินเข้าซื้อพันธบัตรราว 1.50 หมื่นล้านเหรียญสหรัฐต่อเดือน จากเดิมคลาดคาดที่ 2 หมื่นล้านเหรียญสหรัฐต่อเดือน เท่ากับลดวงเงิน QE ช้ากว่าที่ตลาดคาด
สำหรับแนวโน้มตลาดเมื่อผ่าน 1,620 จุดขึ้นมาได้ทำให้ภาพตลาดรวมมีทิศทางดีขึ้น คาดสัปดาห์หน้าตลาดหุ้นจะยกกรอบการแกว่งตัวขึ้นมา Sideway up ให้แนวรับที่ 1,620 จุด แนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 21,242.57 ล้านบาท ปิดที่ 130.00 บาท เพิ่มขึ้น 20.50 บาท
KBANK มูลค่าการซื้อขาย 19,395.60 ล้านบาท ปิดที่ 131.00 บาท เพิ่มขึ้น 9.00 บาท
TRUE มูลค่าการซื้อขาย 6,535.41 ล้านบาท ปิดที่ 3.94 บาท เพิ่มขึ้น 0.22 บาท
BBL มูลค่าการซื้อขาย 5,163.66 ล้านบาท ปิดที่ 117.50 บาท เพิ่มขึ้น 4.00 บาท
TIDLOR มูลค่าการซื้อขาย 2,777.02 ล้านบาท ปิดที่ 36.25 บาท ลดลง 1.25 บาท
 
 